钦定古今图书集成/明伦汇编/官常典/第536卷 > 何文辉
## 钦定古今图书集成/明伦汇编/官常典/第536卷 > 何文辉

按《明外史》本传：“文辉，字德明，滁人。太祖下滁州，得文
辉，年始十四，抚为己子，冒国姓。及长，授总制。寻以天
宁翼元帅守宁国。久之，擢江西行省参政，数攻江西
未下州县，新淦邓仲廉负固率兵往克其城，擒斩之。
遂从徐达取淮东。复从破平江，赐文绮表里，进行省
左丞，复姓何氏。以征南副将军与平章胡美由江西”
取福建，度杉关，入光泽，徇邵武、建阳，直趋建宁。元同
佥达里麻用参政陈子琦谋，闭城拒守。文辉与美环
攻之。逾十日，达里麻不能支，夜潜至文辉营乞降。诘
旦，总管翟也先不花亦率众降于文辉，美怒两人不
诣己，欲屠其城。文辉驰告美曰：“与公同受命至此，为
安百姓计耳。今既降，奈何以私忿杀人。”美乃止。师入
城，秋毫无所犯。槛子琦送京师。汀、泉诸州县闻之，相
次归附。会车驾幸河南，召文辉扈从。至汴梁，命为河
南卫指挥使，从大将军取陕西，所至皆有功。留守潼
关。洪武三年授大都督府都督佥事，予世袭指挥使。
复以参将从傅友德等平蜀。赐白金、文绮，命留守成
都。文辉号令明肃，军民皆德之。帝尝称其谋略威望，
迁大都督府同知。逾三年，移镇北平，又移雁门。以疾
召还，卒于家。遣官营葬滁州东沙河上，恤赉甚厚。子
环，成都护卫指挥使，征迤北，陈殁。初，太祖多蓄义子，
与诸将士分守诸路，周舍守镇江，道舍守宁国，马儿
守婺州，柴舍真童守处州，金刚奴守衢州，皆义子也。
周舍者，沐英，故军中又呼沐舍。“马儿”者，徐司马。柴舍
者，朱文刚，与胡大海、耿再成死处州难，而道舍即文
辉也。其人率皆以功名显，惟真童、金刚奴无考。又有
朱文逊者，亦以义子前死。《太平史》不言其小字云。